Je Estevenins, sires de Collauour, fais savoir à touz ces qui verront et orront ces presantes lettres que je, per le loux et per la volunté et par lo consentement de Guinete, ma fame, ay pris en fié et chasemant dou noble baron Jeham de Chalon, signour d’Arlay, mon clos de vigne deu tertre de Bussiere, liquex siet ou territoire de Chilley, et quanque je ay et puis avoir et doi oudit tertre de Bussiere, de part moi ne de part ladite Guiete, ma fame, saul une piece de vigne assisse oudit tertre, laquex est appelée la piece Huet, laquele je excepte doudit fié; et ce fié je promet audit Jeham, mon signour, per mon soiremant corporelment donné sur saint evangile, tenir et garantir franc d’autre fié. Et je Guiete, fame doudit Estevenim, wil, outroie, loue et consent ledit fié audit Jeham de Chalon doudit Estevenim, mon mari, et promet audit Jeham, pour moi et pour les miens, per ma foy et per mon soiremant corporelmant doné sus saint ewangile, que je encontre ledit fié ne vendray, per moi ne per autruy, ne soffreray ne consentiray que autre i viegne; et promet encour audit Jeham, per ma foy et per mon soiremant de rechief corporelmant donné sus saint ewangile, tenir et garantir ledit fié franc d’autrui fié. En tesmoignage de ceste chose, je, lidis Estevenins, sires de Collauour, ay mis pour moi mon seel pendant en ces presantes lettres; et je Guiete, fame doudit Estevenim, pour ce que je n’ay seel, ay prié et requis à religious homme et honeste Pierre, humile priour de Lons, que il mete son seel pendant en ces lettres avec le seel doudit Estevenim, mon mari... Ce fut fait ou mois d’avril, l’an Nostre Signour corrant per mil CC septante et nuef.